
LEGE 
pentru modificarea Legii nr. 59/2016 privind controlul asupra pericolelor de accident major în care sunt implicate substanțe periculoase 



Parlamentul României adoptă prezenta lege.

Articol unic - Legea nr. 59/2016 privind controlul asupra pericolelor de accident major în care sunt implicate substanțe periculoase, publicată în Monitorul Oficial al României, Partea I, nr. 290 din 18 aprilie 2016, cu completările ulterioare, se modifică și se completează după cum urmează:

1. La articolul 11, partea introductivă a alineatului (1) se modifică și va avea următorul cuprins:
„(1) În cazul în care se aduc modificări unei instalaţii, unui amplasament, unei zone de depozitare sau unui proces ori modificări ale naturii, formei fizice ori cantităţii substanţelor periculoase utilizate, care ar putea avea consecinţe semnificative în cazul producerii unui accident major sau ar putea determina reclasificarea unui amplasament de nivel inferior ca amplasament de nivel superior ori viceversa, operatorul are obligaţia să revizuiască şi să actualizeze, dacă este necesar:”

2. La articolul 15 alineatul (1),  litera c) se modifică și va avea următorul cuprins:
,,c) noi amenajări în jurul amplasamentelor în cazul în care amplasarea acestora sau noile amenajări pot crește riscul ori pot agrava consecințele unui accident major în temeiul art. 13.”

3.  La articolul 15 alineatul (3), litera b) se modifică și va avea următorul cuprins:
„b) alte informații decât cele cuprinse la alin. (2), care sunt relevante pentru decizia adoptată și care devin disponibile după informarea publicului interesat, potrivit prevederilor Hotărârii Guvernului nr. 878/2005 privind accesul publicului la informația privind mediul, cu modificările și completările ulterioare.”

4. La articolul 15, alineatul (8) se modifică și va avea următorul cuprins:
„(8) Modalitățile detaliate privind informarea și consultarea publicului interesat, inclusiv termenele aferente etapelor procedurale, se realizează în conformitate cu prevederile Legii              nr. 292/2018 privind evaluarea impactului anumitor proiecte publice și private asupra mediului, cu modificările ulterioare.”

Această lege a fost adoptată de Parlamentul României, cu respectarea prevederilor art. 75 și ale art. 76 alin. (2) din Constituția României, republicată.

